
Pasiutusiai gardūs pusryčiai savaitgaliui artėjant už mažiau nei 3 eurus – misija įmanoma
Greiti, nebrangūs, nenusibodę ir skanūs pusryčiai – lengvai įgyvendinama savaitgalio klasika. Pavyzdžiui, net ir daugelio tautiečių tradiciškai valgoma pusriebė varškė, pasitelkus šiek tiek fantazijos, gali atsiskleisti visiškai naujai. Pasak lietuviško prekybos centro „Maxima“ kulinarijos meistrų, kartais tam tereikia pridėti netikėtą ingredientą arba pasidairyti, ką iš varškės gamina kitų šalių gyventojai.
Pusriebė varškė gali būti ir pagrindinis patiekalo ingredientas, ir tešlos, įdaro ar užtepėlės dalis. Neutralus, švelniai rūgštus jos skonis tinka tiek saldiems, tiek nesaldiems pusryčiams, o derinant su nebrangiais kasdieniais produktais, sočiai pamaitinti trijų asmenų šeimą galima už mažiau nei tris eurus. 
„Varškė – universalus produktas: vieni ją valgo tiesiog su grietine, uogomis ar medumi, kiti renkasi kaip pagrindą varškėčiams, apkepams ir įvairiems užkandžiams. Vis naujam patiekalui netgi nebūtina pirkti specialių papildomų ingredientų ir varškę tiesiog derinti su tuo, kas dar tuo metu yra namuose – kiaušiniais, miltais, manų kruopomis ar sezoninėmis daržovėmis“, – sako Ernesta Vareikytė, „Maximos“ ryšių su žiniasklaida vadovė. 
Pagaminti tautiečių mėgstamus tradicinius varškėčius dabar nekainuoja ir euro vienam žmogui. Pavyzdžiui, trijų asmenų šeimai pakaks apie 400 g pusriebės varškės, 2 kiaušinių, 100 g kvietinių miltų, apie 30 g cukraus, 20 ml aliejaus ir žiupsnelio druskos. 
Toks kiekis pusriebės varškės lietuviškame prekybos tinkle dabar su „Ačiū“ kainuoja nepilnus tris eurus, kiaušiniai – mažiau nei pusę euro, o miltai, cukrus ir aliejus – dar maždaug 20 centų. Tad sotūs pusryčiai trims žmonėms kainuotų mažiau nei tris eurus. 
Nuo vengriškų kukulių iki indiško sūrio 
Pusriebė varškė tinka ne tik saldiems varškėčiams ar desertui, bet ir puikiai dera su įvairiomis daržovėmis, žalumynais ar kitais mėgstamais prieskoniais. Varškės universalumas puikiai žinomas ne tik Lietuvoje. 
Pavyzdžiui, Vengrijoje dažnai gaminami minkšti varškės ir manų kruopų kukuliai, vadinami „túrógombóc“. Išvirti kukuliukai apvoliojami svieste paskrudintuose džiūvėsėliuose ir patiekiami su grietine ir cukraus pudra. 
Lenkijoje varškė naudojama virtiniams, saldiems pyragams, pusryčių užtepėlėms su ridikėliais, svogūnų laiškais bei žalumynais. Indijoje iš neriebios varškės pagamintas šviežias sūris „paneer“ dedamas į įvairius daržovių patiekalus. 
Išmėginti du rečiau tautiečių virtuvėje sutinkamus patiekalus: vengriškus varškės kukulius bei nesaldžius varškės blynelius su kopūstais ir krapais kviečia ir „Maximos“ kulinarijos meistrai. 
Pasiutusiai gardūs vengriški varškės kukuliai „túrógombóc“ 
Greitai pagaminami, nebrangūs, minkšti ir pasiutusiai gardūs varškės kukuliukai Vengrijoje paprastai patiekiami su grietine ir cukraus pudra, bet pagal savo skonį galima pridėti ir uogienės ar šviežių uogų. Jiems pagaminti reikės: 
· 400 g pusriebės varškės;
· 2 kiaušinių;
· 100 g manų kruopų;
· druskos (pagal skonį);
· 100 g džiūvėsėlių;
· 30 g sviesto;
· grietinės (pagal skonį);
· cukraus pudros.
Gaminimas. Varškę sumaišykite su kiaušiniais, manų kruopomis ir žiupsneliu druskos. Masę palaikykite šaldytuve bent valandą, kad išbrinktų manų kruopos ir kukuliukai geriau išlaikytų formą. Drėgnomis rankomis formuokite graikinio riešuto dydžio kukuliukus. Dėkite juos į pasūdytą verdantį vandenį ir virkite, kol iškils į paviršių bei dar kelias minutes. 
Keptuvėje ištirpinkite sviestą, suberkite džiūvėsėlius ir maišydami paskrudinkite, kol jie taps auksinės spalvos. Išvirtus kukulius išgriebkite, nuvarvinkite ir apvoliokite džiūvėsėliuose. Apibarstykite cukraus pudra ir patiekite su grietine. 
Varškės blyneliai su kopūstais ir krapais 
Šie blyneliai savo išvaizda gali priminti tradicinius lietuviškus bulvinius blynus, bet jų skonis visiškai kitoks: varškės švelnumą čia papildo apkepintų kopūstų saldumas ir lengvas garstyčių aitrumas. Iš nurodyto kiekio pagaminsite pusryčius keturiems žmonėms. Blyneliams reikės: 
· 400 g pusriebės varškės;
· 4 kiaušinių;
· 100 g kvietinių miltų;
· 500 g baltagūžio kopūsto;
· 1 svogūno;
· 4 v. š. šviežių krapų;
· 2 v. š. šviežių petražolių;
· 1–2 v. š. garstyčių;
· druskos, pipirų (pagal skonį);
· aliejaus kepimui.
Gaminimas. Keptuvėje įkaitinkite šiek tiek aliejaus, sudėkite plonai supjaustytą svogūną ir maišydami kepkite apie 5 minutes, kol suminkštės ir lengvai apskrus. Suberkite smulkiai supjaustytą kopūstą, krapus, pagardinkite druska bei pipirais ir maišydami kepkite dar maždaug 5 minutes. Palikite, kad šiek tiek atvėstų. 
Tuo metu dideliame dubenyje išplakite kiaušinius, sudėkite varškę, petražoles ir garstyčias. Suberkite miltus ir gerai išmaišykite. Tada įmaišykite atvėsusius kopūstus su svogūnais. 
Į keptuvę įpilkite šiek tiek aliejaus ir dėkite po kelis šaukštus paruoštos masės. Blynelius kepkite ant vidutinės kaitros po 2–3 minutes iš abiejų pusių, kol gražiai apskrus ir sutvirtės. Patiekite šiltus su grietine ar graikišku jogurtu. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

image1.png
MAXIMA




